Il-ħames irġiel li ħatfu lil Sirjan qed jinżammu arrestati wara li wieġbu li mhumiex ħatja meta tressqu l-qorti llum. Erbgħa minnhom huma Sirjani filwaqt li ieħor huwa Libjan. Huma għandhom 27, 30, 36, 47 u l-Libjan għandu 39 sena. Fi stqarrija li fiha ħabbru l-arrest, il-pulizija qalu li l-każ huwa marbut mal-kunflitt fis-Sirja bejn il-Gvern u r-ribelli, iżda l-pulizija ma tawx aktar dettalji. Fis-seduta llum fil-qorti, ma ħarġux iżjed dettalji għajr li l-ħtif allegatament seħħ fit-13 ta' Jannar bejn it-3.30pm u s-7pm. Wieħed mill-irġiel ġie akkużat ukoll li ħataf lill-allegata vittma, u li kien fil-pussess ta' sikkina mingħajr permess. L-erba' rġiel l-oħra kienu akkużati b'kompliċità fir-reat, u li ġiegħlu lill-vittma jibża' mill-vjolenza. Aktar dettalji 5 persuni arrestati dwar allegat ħtif ta' raġel Il-Prosekuzzjoni, immexxija mill-Ispettur Omar Zammit, oġġezzjonat għat-talba għall-ħelsien mill-arrest, għar-raġuni li l-allegata vittma u x-xhieda għall-każ għadhom iridu jixhdu. L-Avukat Kris Busietta li qed jirrappreżenta lill-erba' Sirjani argumenta li għalkemm l-akkużi huma serji, hemm miżuri li jistgħu jittieħdu biex dak li qed tibża' minnu l-Prosekuzzjoni ma jseħħx. Apparti dan, l-allegati vittmi diġà taw stqarrija lill-pulizija. L-Avukat Lennox Vella, li qed jidher għa-raġel Libjan, qal li l-akkużat ilu miżżewweġ lil Maltija għal 10 snin, għandu kondotta nadifa u għandu jitqies innoċenti sakemm jinstab ħati. L-avukat semma wkoll kif jidher li hemm sitwazzjoni inkwetanti ta' Covid-19 fil-ħabs, li jaf tinterferixxi mal-proċeduri jekk xi ħadd mill-akkużati jitqiegħed kwarantina mandatorja. Il-Maġistrat Neville Camilleri ordna li l-ħames irġiel jinżammu arrestati. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60111d9056c89_rand.td-a-rec-img{text-align:left}.td_uid_3_60111d9056c89_rand.td-a-rec-img img{margin:0 auto 0 0}